### NN 128/2025 (10.10.2025.), Odluka Agencije za elektroničke medije klasa: UP/I-614-03/25-02/07, urbroj: 114-03/04-25-05 od 2. listopada 2025.

AGENCIJA ZA ELEKTRONIČKE MEDIJE

1853

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Mladen Čutura, Davor Marić, Željko Topić i Jasna Vaniček-Fila kao članovi Vijeća, na temelju odredbe članka 85. stavka 8. i 9. Zakona o elektroničkim medijima (»Narodne novine«, broj 111/21 i 114/22), članka 23. Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 118/22), a na temelju Obavijesti o namjeri davanja koncesije za obavljanje djelatnosti pružanja medijske usluge radija br. 7/25, klasa: UP/I-614-03/25-02/07, urbroj: 114-03/04-25-02, (»Narodne novine« broj 101/2025) na 34-25 sjednici održanoj 2. listopada 2025., donijelo je sljedeću

ODLUKU

I. Poništava se dio Obavijesti o namjeri davanja koncesije za obavljanje djelatnosti pružanja medijske usluge radija br. 7/25, klasa: UP/I-614-03/25-02/07, urbroj: 114-03/04-25-02 objavljena u »Narodnim novinama« broj 101 od 11. srpnja 2025. godine, u dijelu za davanje koncesije za obavljanje djelatnosti pružanja medijske usluge radija, TABLICA 1.:

|  |  |
| --- | --- |
| Red. broj | Naziv, područje i oznaka frekvencije |
| 2. | Grad Ludbreg (L-LU); 93,4,MHz |
| 4. | Šire područje Grada Krapine (gradovi Krapina, Klanjec i Pregrada, općine Radoboj, Mihovljan, Sveti Križ Začretje, Hum na Sutli, Petrovsko, Tuhelj i Krapinske Toplice) (L-KR); 91,5 MHz, 104,9 MHz, 99,2 MHz, 97,9 MHz i 102,2 MHz |
| 6. | Grad Ivanec (L-IV); 92,8 MHz |
| 12. | Šire područje Grada Đakova (Grad Đakovo, općine Satnica Đakovačka, Drenje, Gorjani, Punitovci, Podgorač i Viškovci) (L-DJ); 100,2 MHz i 87,6 MHz |
| 13. | Grad Donji Miholjac (L-DM); 92,3 MHz |
| 15. | Grad Križevci (L-KZ); 96,6 MHz |
| 19. | Šire područje Grada Biograda na Moru (grad Biograd na Moru te općine Pakoštane, Pašman, Tkon i Sv. Filip i Jakov) (L-BI); 94,0 MHz i 100,5 MHz |
| 21. | Grad Senj (G-SE); 99,8 MHz, 90,8 MHz i 94,5 MHz |
| 23. | Šire područje Grada Ogulina (Grad Ogulin te općine Josipdol i Plaški) (L-OG); 96,6 MHz |
| 28. | Grad Vrbovec (L-VC); 94,5 MHz |
| 29. | Šire područje Grada Buja (gradovi Buje, Umag i Novigrad te općina Brtonigla) (L-BU); 101,7 MHz, 95,6 MHz i 95,0 MHz |

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 85. ZEM-a, Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija (dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska regulatorna agencija za mrežne djelatnosti, Vijeće za elektroničke medije (dalje: Vijeće) je Odlukom o objavi Obavijesti o namjeri davanja koncesije za obavljanje djelatnosti pružanja medijske usluge radija br. 7/25, klasa: UP/I-614-03/25-02/07, urbroj: 114-03/04-25-02 objavljena u »Narodnim novinama« broj 101 od 11. srpnja 2025. godine raspisalo Obavijest o namjeri davanja koncesija za obavljanje djelatnosti pružanja medijskih usluga radija na ukupno trideset (30) koncesijskih područja.

Na 29-25 sjednici Vijeća, 21. kolovoza 2025. održano je javno otvaranje ponuda pristiglih na temelju Obavijesti o namjeri davanja koncesije br. 7/25 te je utvrđeno kako su na temelju navedene Obavijesti pristigle sljedeće ponude:

|  |  |  |
| --- | --- | --- |
| Red. broj | Naziv, područje i oznaka  frekvencije | Ponuditelj |
| 1. | Zagrebačka županija i Grad Zagreb (Z-ZG1); 89,7 MHz i 99,2 MHz | Antena Zagreb d.o.o. |
| 2. | Grad Ludbreg (L-LU); 93,4,MHz | Centar za kulturu i informiranje Dragutin Novak Ludbreg |
| 3. | Šire područje Grada Županje (grad Županja, općine Štitar, Bošnjaci, Babina Greda, Gradište, Drenovci, Gunja i Vrbanja) (L-ZU); 97,5 MHz i 101,2 MHz | Hrvatski radio Županja d.o.o. |
| 4. | Šire područje Grada Krapine (gradovi Krapina, Klanjec i Pregrada, općine Radoboj, Mihovljan, Sveti Križ Začretje, Hum na Sutli, Petrovsko, Tuhelj i Krapinske Toplice) (L-KR); 91,5 MHz, 104,9 MHz, 99,2 MHz, 97,9 MHz i 102,2 MHz | Radio Hrvatsko zagorje – Krapina d.o.o. |
| 5. | Grad Rijeka i Opatija (gradovi Rijeka, Opatija i općine Lovran, Viškovo i Matulji) (G-RI2); 88,8 MHz | Udruga Radio Marija |
| 6. | Grad Ivanec (L-IV); 92,8 MHz | 1. Radio SFM j.d.o.o.  2. VIP Media d.o.o. |
| 7. | Grad Novi Marof (L-NM); 97,5 MHz | Radio Novi Marof d.o.o. |
| 8. | Grad Zlatar (L-ZL); 97,9 MHz | Radio Zlatar d.o.o. |
| 9. | Grad Grubišno Polje (L-GP); 95,1 MHz | Radio Grubišno Polje d.o.o. |
| 10. | Grad Garešnica (L-GA); 93,1 MHz | Krugoval 93,1 MHz Garešnica d.o.o. |
| 11. | Šire područje Grada Kutine (gradovi Kutina i Popovača) (L-KT); 101,4 MHz | Moslavački list d.o.o. |
| 12. | Šire područje Grada Đakova (Grad Đakovo, općine Satnica Đakovačka, Drenje, Gorjani, Punitovci, Podgorač i Viškovci) (L-DJ); 100,2 MHz i 87,6 MHz | 1. Radio Đakovo d.o.o.  2. Koncertissa d.o.o. |
| 13. | Grad Donji Miholjac (L-DM); 92,3 MHz | Radio Donji Miholjac d.o.o. |
| 14. | Grad Đurđevac (L-DD); 87,6 MHz | Podravski radio d.o.o. |
| 15. | Grad Križevci (L-KZ); 96,6 MHz | Nije zaprimljena ponuda |
| 16. | Grad Našice (L-NA); 88,7 MHz | Radio Našice d.o.o. |
| 17. | Grad Sveti Ivan Zelina (L-ZE); 92,9 MHz | Radio Sv. I. Zelina d.o.o. |
| 18. | Šire područje Grada Belog Manastira (Grad Beli Manastir te općine Bilje, Ćeminac, Darda, Jagodnjak, Kneževi Vinogradi, Petlovac, Petrijevci i Popovac) (L-BM); 88,0 MHz | Radio Baranja d.o.o. |
| 19. | Šire područje Grada Biograda na Moru (grad Biograd na Moru te općine Pakoštane, Pašman, Tkon i Sv. Filip i Jakov) (L-BI); 94,0 MHz i 100,5 MHz | Croata d.o.o. |
| 20. | Grad Drniš (L-DN); 89,0 MHz | Radio postaja Drniš d.o.o. |
| 21. | Grad Senj (G-SE); 99,8 MHz, 90,8 MHz i 94,5 MHz | Ponuda je zaprimljena izvan roka za dostavu |
| 22. | Grad Jastrebarsko (L-JA); 93,8 MHz | Radio Jaska d.o.o. |
| 23. | Šire područje Grada Ogulina (Grad Ogulin te općine Josipdol i Plaški) (L-OG); 96,6 MHz | Radio Ogulin d.o.o. |
| 24. | Šire područje Grada Poreča (Grad Poreč te općine Vrsar, Višnjan, Kaštelir – Labinci, Tar – Varbriga, Funtana i Sveti Lovreć) (L-PO); 93,6 MHz i 89,6 MHz | Radio centar – studio Poreč d.o.o. |
| 25. | Šire područje Grada Hvara (L-HV); 94,7 MHz i 95,4 MHz | Megamix d.o.o. |
| 26. | Šire područje Grada Makarske (Grad Makarska te općine Baška Voda, Tučepi i Podgora) (L-MA); 98,4 MHz i 97,6 MHz | Radio Makarska rivijera d.o.o. |
| 27. | Grad Ivanić-Grad (L-IG); 99,4 MHz | Obiteljski radio Ivanić d.o.o. |
| 28. | Grad Vrbovec (L-VC); 94,5 MHz | Radio Vrbovec d.o.o. |
| 29. | Šire područje Grada Buja (gradovi Buje, Umag i Novigrad te općina Brtonigla) (L-BU); 101,7 MHz, 95,6 MHz i 95,0 MHz | Radio Star tv d.o.o. |
| 30. | Šire područje Grada Daruvara (gradovi Daruvar i Pakrac te Općina Sirač) (L-DA); 91,5 MHz i 91,9 MHz | Radio-Daruvar d.o.o. |

Vijeće je pristupilo postupku utvrđivanja zadovoljavanja formalnih uvjeta ponuda pristiglih na javni natječaj.

U postupku utvrđivanja formalnih uvjeta utvrđeno je kako ponude sljedećih ponuditelja ne udovoljavaju formalnim uvjetima sukladno Obavijesti o namjeri davanja koncesije za obavljanje djelatnosti pružanja medijske usluge radija br. 7/25 od 9. srpnja 2025. te pripadajućoj Dokumentaciji za nadmetanje.

Pregledom ponude ponuditelja Centar za kulturu i informiranje Dragutin Novak Ludbreg utvrđeno je kako ponuda ne udovoljava formalnim uvjetima zbog toga što je pregledom dokumentacije utvrđeno kako ponuditelj nije dostavio dokaz o osiguranju početnih financijskih uvjeta, a sukladno 4.4. Poglavlju 4. Financijski uvjeti Dokumentacije za nadmetanje, točke b).

Pregledom ponude ponuditelja Radio Hrvatsko zagorje – Krapina d.o.o. utvrđeno je kako ponuda ne udovoljava formalnim uvjetima zbog toga što je pregledom dokumentacije utvrđeno kako ponuditelj nije dostavio izjavu o nepostojanju pravomoćne osuđujuće presude na obrascu koji je u Dokumentaciji za nadmetanje, Prilog 6.

Pregledom ponude ponuditelja Vip Media d.o.o. utvrđeno je kako ponuda ne udovoljava formalnim uvjetima zbog toga što je pregledom dokumentacije utvrđeno kako ponuditelj ima programsku osnovu koja se niti uz pojašnjenja ne može pojasniti do razine da bi bila pravilna i zakonita, nije dostavio potvrdu porezne uprave o nepostojanju duga, nije dostavio poslovni plan, ima nepodmiren koncesijski dug u iznosu od 68,24 €, te nije dostavio dokaz o osiguravanju prostornih uvjeta, a sve sukladno 4.3. Poglavlju 3., 4.4. Poglavlju 4. te 4.5. Poglavlju 5. Dokumentacije za nadmetanje.

Pregledom ponude ponuditelja Radio Đakovo d.o.o. utvrđeno je kako ponuda ne udovoljava formalnim uvjetima zbog toga što je pregledom dokumentacije utvrđeno kako ponuditelj nije dostavio izjavu o nepostojanju pravomoćne osuđujuće presude na obrascu koji je u Dokumentaciji za nadmetanje, Prilog 6.

Pregledom ponude ponuditelja Radio Donji Miholjac d.o.o. utvrđeno je kako ponuda ne udovoljava formalnim uvjetima zbog toga što je pregledom dokumentacije utvrđeno kako ponuditelj ima programsku osnovu koja se niti uz pojašnjenja ne može pojasniti do razine da bi bila pravilna i zakonita, nije dostavio pravilan i potpun financijski plan za 2025., 2026. i 2027., a programsku osnovu za web je dostavio na starom obrascu koji se više ne koristi, a sve sukladno 4.3. Poglavlju 3., te 4.4. Poglavlju 4. Dokumentacije za nadmetanje.

Pregledom ponude ponuditelja Croata d.o.o. utvrđeno je kako ponuda ne udovoljava formalnim uvjetima zbog toga što je pregledom dokumentacije utvrđeno kako ponuditelj ima programsku osnovu koja se niti uz pojašnjenja ne može pojasniti do razine da bi bila pravilna i zakonita, a sukladno 4.3. Poglavlju 3. Dokumentacije za nadmetanje.

Pregledom ponude ponuditelja Radio Ogulin d.o.o. utvrđeno je kako ponuda ne udovoljava formalnim uvjetima zbog toga što je pregledom dokumentacije utvrđeno kako ponuditelj ima programsku osnovu koja se niti uz pojašnjenja ne može pojasniti do razine da bi bila pravilna i zakonita, a sukladno 4.3. Poglavlju 3. Dokumentacije za nadmetanje.

Pregledom ponude ponuditelja Radio Vrbovec d.o.o. utvrđeno je kako ponuda ne udovoljava formalnim uvjetima zbog toga što je pregledom dokumentacije utvrđeno kako ponuditelj nema dokaz o osiguranju početnih financijskih uvjeta i nema dostatna sredstva u poslovnom planu, a sukladno 4.4. Poglavlju 4. Dokumentacije za nadmetanje. Ponuditelj ima određene nedostatke u programskoj osnovi koji bi se mogli pojasniti, no, kako ima druge neotklonjive nedostatke u ponudi, ovo se nije moglo napraviti.

Pregledom ponude ponuditelja Radio Star tv d.o.o. utvrđeno je kako ponuda ne udovoljava formalnim uvjetima zbog toga što je pregledom dokumentacije utvrđeno kako ponuditelj nije dostavio izjavu o nepostojanju pravomoćne osuđujuće presude na obrascu koji je u Dokumentaciji za nadmetanje, Prilog 6.

Nadalje, utvrđeno je kako je ponuditelj za koncesijsko područje pod rednim brojem 12., šire područje Grada Đakova (Grad Đakovo, općine Satnica Đakovačka, Drenje, Gorjani, Punitovci, Podgorač i Viškovci) (L-DJ), trgovačko društvo Koncertissa d.o.o. povukao svoju ponudu dopisom od 8. rujna 2025., a što je primljeno na znanje.

Isto tako, Vijeće za elektroničke medije je na 33-25 sjednici održanoj 25. rujna 2025. održalo glasanje za izbor najpovoljnijeg ponuditelja za koncesijsko područje pod rednim brojem 6., Grad Ivanec (L-IV) temeljem ponude trgovačkog društva Radio SFM j.d.o.o. Na temelju provedenog glasanja utvrđeno je kako ponuda navedenog ponuditelja nije dobila ni jedan glas.

Zaključno, utvrđeno je kako za koncesijsko područje pod rednim brojem 15., Grad Križevci (L-KZ), nije zaprimljena ni jedna ponuda, dok je ponuda za koncesijsko područje pod rednim brojem, 21., Grad Senj (G-SE), zaprimljena izvan roka za dostavu određenog u Obavijesti i Dokumentaciji za nadmetanje.

Slijedom svega navedenog, Vijeće za elektroničke medije odlučilo je kao u izreci ove odluke te temeljem odredbe članka 23. Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija donijelo odluku o poništenju odluke o objavi Obavijesti o namjeri davanja koncesije za obavljanje djelatnosti pružanja medijske usluge radija br. 7/25 u dijelu kako je navedeno u izreci ove odluke.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-614-03/25-02/07

Urbroj: 114-03/04-25-05

Zagreb, 2. listopada 2025.

VIJEĆE ZA ELEKTRONIČKE MEDIJE

Predsjednik
 Vijeća za elektroničke medije
 Josip Popovac, v. r..